ΓΡΑΠΤΗ ΕΡΩΤΗΣΗ P-0325/96 υποβολή: Peter Mombaur (PPE) προς την Επιτροπή (9 Φεβρουαρίου 1996)

Θέμα: Κοινοτικές προδιαγραφές για οικιακούς ρευματοδότες

Όσον αφορά τους ρευματοδότες, χρησιμοποιείται ευρέως ένας τυποποιημένος ρευματοδότης σε όλη την ηπειρωτική Ευρώπη εκτός από τη Δανία και το Ηνωμένο Βασίλειο. Είναι το μόνο διεθνώς τυποποιημένο σύστημα 230V-16Α. Αυτό το σύστημα ρευματοδότη χρησιμοποιείται επίσης σε μεγάλες περιοχές της Ανατολικής Ευρώπης και της Ασίας. Στο Ηνωμένο Βασίλειο χρησιμοποιείται όχι μόνο διαφορετικό σύστημα ρευματοδότη, αλλά και διαφορετικό σύστημα εγκατάστασης (13Α με την ασφάλεια από ρευματοδότη). Επειδή το σύστημα χρησιμοποιείται ευρέως, η αρμόδια για την τυποποίηση υπηρεσία CENELEC (αντιπρόσωποι των εθνικών ινστιτούτων τυποποίησης της ΕΕ και τριών κρατών της ΕΖΕΣ) τάχθηκε τον Απρίλιο του 1995 με μεγάλη πλειοψηφία κατά της υιοθέτησης ενός νέου συμπληρωματικού τυποποιημένου συστήματος οικιακών ρευματοδοτών, το οποίο άλλωστε δεν είναι απαραίτητο. Παρ' όλα αυτά η Επιτροπή άσκησε πίεση για την καθιέρωση ενός τέτοιου νέου συστήματος, το οποίο για δεκαετίες θα μπορούσε να χρησιμοποιηθεί από τους περισσότερους χρήστες στην Ευρώπη με τη βοήθεια δισεκατομμυρίων νέων μετασχηματιστών.

1. Αληθεύει ότι η Επιτροπή υποστηρίζει την υιοθέτηση ενός νέου, ενιαίου συστήματος ρευματοδοτών στην ΕΕ και εάν ναι, για ποιους λόγους;

2. Σε ποιο ύψος θα ανήρχοντο οι δαπάνες μετατροπής/προσαρμογής; Κατά πόσον οι νέοι απαραίτητοι για τη λειτουργία του συστήματος μετασχηματιστές θα παρείχαν μεγαλύτερη ασφάλεια;

3. Δεν θεωρεί η Επιτροπή ότι είναι υπερβολικό να υιοθετηθούν στο μεγαλύτερο μέρος της Ευρωπαϊκής Ένωσης συστήματα μετασχηματιστών, με απώτερο στόχο να καθιερωθεί σε όλη την Ένωση πιθανόν μετά από 30 χρόνια ενιαίο σύστημα ρευματοδοτών;

4. Σε περίπτωση που δεν επιτευχθεί και πάλι τυποποίηση του συστήματος, θα σταματήσει η Επιτροπή τις προσπάθειές της να ασκήσει επιρροή στην τυποποίηση του συστήματος; Εάν όχι, ποια μέτρα προτίθεται να λάβει η Επιτροπή;

Απάντηση του κ. Bangemann εξ ονόματος της Επιτροπής (27 Μαρτίου 1996)

1. Πρώτα από όλα, η Επιτροπή επιθυμεί να τονίσει ότι υποστηρίζει πλήρως τον στόχο της εναρμόνισης σε έναν τομέα τον οποίο θεωρεί ακρογωνιαίο λίθο της ενιαίας αγοράς, όπου αγαθά και πρόσωπα κυκλοφορούν ελεύθερα. Παρόλα ταύτα, η Επιτροπή δεν προτίθεται να επιτύχει εναρμόνιση σε αυτή τη συγκεκριμένη περίπτωση με νομοθετικά μέσα. Σύμφωνα με την αρχή της επικουρικότητας, οι εργασίες για τη μελλοντική εναρμόνιση ρευματοληπτών και ρευματοδοτών στην Κοινότητα έχουν αρχίσει και αναληφθεί από τη Cenelec, την Ευρωπαϊκή Επιτροπή Ηλεκτροτεχνικής Τυποποίησης, η οποία είναι ιδιωτικός και ανεξάρτητος φορέας. Η Επιτροπή δεν έχει το δικαίωμα να δίδει οδηγίες στη Cenelec, για οργανωτικές πλευρές, ούτε για την προτεραιότητα των εργασιών. Ασφαλώς δεν υποστηρίζει συγκεκριμένη σειρά προτεραιότητας.

2. Η Επιτροπή είναι βεβαία ότι η τεχνική επάρκεια της Cenelec και ο καθορισμός επαρκών μεταβατικών περιόδων θα εξασφαλίσουν λύσεις που είναι ασφαλείς, ενώ θα ανταποκρίνονται, ταυτοχρόνως, σε οικονομικούς προβληματισμούς. Οι τιμές αναμένεται να μειωθούν ως αποτέλεσμα μεγαλύτερης κλίμακας παραγωγής, περαιτέρω καινοτομιών και αποτελεσματικότερου ανταγωνισμού.

3. Είναι όντως ορθό ότι θα χρειασθούν μετασχηματιστές κατά τη διάρκεια μεταβατικής περιόδου. Η Επιτροπή θα αποδεχθεί το χρονοδιάγραμμα που προτείνουν οι οργανισμοί τυποποίησης, υπό την προϋπόθεση ότι αντικατοπτρίζει τεχνικές και οικονομικές ανάγκες. Απαντώντας στην υπόδειξη ότι θα ήταν παράλογο να χρησιμοποιηθούν μετασχημαστιστές για τριάντα περίπου έτη πριν επιτευχθεί η εν λόγω εναρμόνιση, η Επιτροπή παρατηρεί, πρώτον, ότι η χρήση τους θα εκλείψει βαθμιαία, όπου εισάγεται το νέο σύστημα για ανακαινισμένες εγκαταστάσεις, και, δεύτερον, ότι οι λύσεις, ακόμη και πλέον μακροπρόθεσμες, είναι καλύτερες από το να παραμείνει επ'αόριστον μια διόλου ικανοποιητική έλλειψη εναρμόνισης.

4. Όπως ήδη εξήγησε, η Επιτροπή δεν παρεμβαίνει στις δραστηριότητες της Cenelec. Ωστόσο, ως θεματοφύλακας της ενιαίας ευρωπαϊκής αγοράς, υποστηρίζει και θα συνεχίσει να υποστηρίζει όλες τις προσπάθειες εναρμόνισης στον τομέα αυτόν. Δεν έχει λάβει καμμία απόφαση για εναλλλακτικά μέτρα σε περίπτωση αποτυχίας της Cenelec.